वेस्टइंडीज ने पहले टेस्ट के लिए 13 प्लेयर्स चुने, 2 अनकैप्ड खिलाड़ी शामिल
India VS West Indies Test Match; Rohit Sharma Virat Kohli Reaches Dominica After 5 Days of Practice in Barbados BCCI ने अपने सोशल मीडिया हैंडल पर आज सुबह प्लेयर्स के डोमिनिका पहुंचने के फोटोज शेयर किए।
भारतीय क्रिकेट टीम बारबाडोस में 5 दिन तक प्रैक्टिस करने के बाद डोमिनिका पहुंच चुकी है। BCCI ने अपने सोशल मीडिया हैंडल पर आज सुबह प्लेयर्स के डोमिनिका पहुंचने के फोटोज शेयर किए। डोमिनिका के विंडसर पार्क में 12 जुलाई से भारत और वेस्टइंडीज के बीच पहला टेस्ट मैच खेला जाएगा।
क्रिकेट वेस्टइंडीज ने इस मुकाबले के लिए 13 खिलाड़ियों के नाम जारी कर दिए हैं। वेस्टइंडीज टीम की कप्तानी क्रेग ब्रैथवेट ही करेंगे, टीम में 2 अनकैप्ड खिलाड़ी और 2 रिजर्व खिलाड़ी भी चुने गए।
कोहली और किशन हंसी-मजाक करते दिखे 
BCCI ने शनिवार सुबह करीब 7 बजे अपने सोशल मीडिया हैंडल पर खिलाड़ियों की फोटोज पोस्ट कीं। इसमें कप्तान रोहित शर्मा, हेड कोच राहुल द्रविड़, उप कप्तान अजिंक्य रहाणे, यशस्वी जायसवाल नजर आए। वहीं एक फोटो में ईशान किशन और विराट कोहली साथ बैठकर हंसी-मजाक करते दिखे।
अश्विन-जडेजा भी एयरपोर्ट पर दिखे
BCCI की पोस्ट में स्पिनर रविचंद्रन अश्विन, रवींद्र जडेजा, अक्षर पटेल, तेज गेंदबाज मोहम्मद सिराज, नवदीप सैनी, जयदेव उनादकट, मुकेश कुमार, शार्दूल ठाकुर, बैटर शुभमन गिल, ऋतुराज गायकवाड, विकेटकीपर केएस भरत, बैटिंग कोच विक्रम राठौड़ और बॉलिंग कोच पारस म्हाबरे भी नजर आए।
BCCI ने सोशल मीडिया पोस्ट के साथ कैप्शन लिखा, 'जब हम डोमिनिका के लिए निकले।' टीम इंडिया 3 जुलाई से बारबाडोस में प्रैक्टिस कर रही थी, यहां टीम ने प्रैक्टिस मैच भी खेला। अब टीम डोमिनिका पहुंच चुकी है, जहां 12 जुलाई को शाम 7:30 बजे से पहला टेस्ट मैच खेला जाएगा। फिर 20 जुलाई से त्रिनिदाद एंड टोबैगो में दूसरा टेस्ट होगा।
वेस्टइंडीज टीम में 2 स्पिनर्स चुने गए
भारत के खिलाफ पहले टेस्ट के लिए वेस्टइंडीज ने 13 प्लेयर्स की टीम चुनी। इनमें गेंदबाज कर्क मैकेंजी और बैटर एलिक एथानाजे के रूप में 2 अनकैप्ड खिलाड़ियों को चुना गया, जिन्हें भारत के खिलाफ डेब्यू का मौका मिल सकता है। वहीं टीम में 2 स्पिनर्स रहकीम कॉर्नवॉल और जोमेल वारिकन को भी चुना गया। दोनों ने लंबे समय बाद टीम में वापसी की।
टीम में 6 पेसर्स 
वेस्टइंडीज टीम में 6 पेसर्स और 5 बैटर्स चुने गए। पेसर्स में अल्जारी जोसेफ, केमार रोच, जेसन होल्डर, रेमन रीफर, शेनन गैब्रिएल और कर्क मैकेंजी शामिल हैं। वहीं बैटर्स में ब्रैथवेट के अलावा जर्मेन ब्लैकवुड, एथानाजे, तेजनारायण चंद्रपॉल और विकेटकीपर जोशुआ डा सिल्वा शामिल हैं। टीम में होल्डर और कॉर्नवॉल के रूप में 2 ऑलराउंडर्स भी शामिल हैं।
टेस्ट के बाद 3 वनडे और 5 टी-20 
20 से 24 जुलाई तक दोनों टीमें दूसरा टेस्ट खेलेंगी। वेस्टइंडीज ने दूसरे टेस्ट की टीम जारी नहीं की है। टेस्ट के बाद से 27 जुलाई से 3 वनडे मैचों की सीरीज शुरू होगी। फिर 3 अगस्त से 13 अगस्त तक 5 टी-20 मैचों की सीरीज भी होगी, जिसके 2 मुकाबले अमेरिका के फ्लोरिडा में भी खेले जाएंगे।
पहले टेस्ट के लिए वेस्टइंडीज टीम... 
क्रेग ब्रैथवेट (कप्तान), जर्मेन ब्लैकवुड (उपकप्तान), एलिक एथानाजे, तेजनारायाण चंद्रपॉल, रहकीम कॉर्नवॉल, जोशुआ डा सिल्वा (विकेटकीपर), शेनन गैब्रिएल, जेसन होल्डर, अल्जारी जोसेफ, कर्क मैकेंजी, रेमन रीफर, केमार रोच और जोमेल वारिकन।
ट्रेवलिंग रिजर्व: टेविन इम्लाच और अकीम जॉर्डन 
भारत की टेस्ट टीम
रोहित शर्मा (कप्तान), शुभमन गिल, विराट कोहली, अजिंक्य रहाणे (उपकप्तान), ऋतुराज गायकवाड, यशस्वी जायसवाल, केएस भरत (विकेटकीपर), रविचंद्रन अश्विन, रवींद्र जडेजा, अक्षर पटेल, शार्दूल ठाकुर, मोहम्मद सिराज, मुकेश कुमार, जयदेव उनादकट, ईशान किशन (विकेटकीपर) और नवदीप सैनी।